  Виталий Пронин 16-тӥ мартэ Сочиын йылпумъяськиз Паралимпиада. Россиысь спортсменъёс 30 зарни, 28 азвесь, 22 туй медальёс басьтӥзы. Удмуртиысь паралимпиецъёсты туннэ ӝыт 10 часын Ижысь аэропортын пумиталозы.Кык арня пала кыстӥсь-кись ужрадэ Удмуртиысь 8 спортсмен пыриськиз, шумпотоно, ваньзы соос вордскем палъёсазы медальёсын вуозы. Туж шумпоттӥз Алнаш ёросысь Владислав Лекомцев. Куать стартэ пыриськыса, вить медаль утӥз. Куасэн бызьылэм сяна, биатлонын кужымзэ эскериз. Озьы со кык зарни но куинь туй медальёс басьтӥз.Ӵошатсконлэн берпуметӥ нуналаз куасэн бызьылӥсьёс 10 иськемез ортчизы. «Сылӥсь» паралимпиецъёс пӧлын вань вормисьёс Россиысь луизы, соос пӧлысь кыкез - Удмуртиысь. Можга ёросысь Владимир Кононов кыкетӥ инты басьтӥз, нош Владислав Лекомцев куинетӥ луиз.Шумпоттӥзы следж-хоккеен шудӥсьёс но. Капка возьмась но эшшо вить шудӥсьёс асьме шаерысь вал. Финалын Америкаысь спортсменъёслы 0:1 лыдын келязы ке но, азвесь медальёссы зарнивуамын, шуыны луоз. Угось спортысь та амалэ Россиысь паралимпиецъёс нырысьсэ пыриськизы, озьы но финалозь вуизы.Валентина Емельянова Туспуктэм: Константин Чалабов / РИА Новости Теги: ВладимирКононов ВладиславЛекомцев Паралимпиада следж-хоккей Сочи-2014  